**שון גולדברג** (נולד ב-13 ביוני 1995) הוא כדורגלן ישראלי המשחק בעמדות הבלם והמגן השמאלי במכבי חיפה מליגת העל ובנבחרת ישראל.

קריירת מועדונים
---------------

### מכבי תל אביב

גולדברג נולד בתל אביב. החל לשחק כדורגל במחלקת הנוער של מכבי תל אביב.

גולדברג במדי מכבי תל אביב, 2015
בגיל 19 חתם על חוזה מקצועי לארבע שנים בקבוצה הבוגרת של מכבי תל אביב. ב-12 באוגוסט 2014 ערך את הופעת הבכורה שלו בקבוצה הבוגרת של מכבי תל אביב, בתיקו 0–0 נגד מכבי נתניה במסגרת גביע הטוטו. ב-26 באוקטובר 2014 ערך את הופעת הבכורה שלו בליגת העל, בניצחון 4–1 נגד הפועל עכו. בעונת 2014/2015 זכה גולדברג בגביע הטוטו עם מכבי תל אביב.

ב-3 בפברואר 2015 הושאל ביחד עם בן רייכרט להפועל תל אביב עד לסיום העונה, במסגרת עסקת העברתו של גילי ורמוט שעשה את הדרך ההפוכה. ב-14 בפברואר 2015 ערך את הופעת הבכורה שלו במועדון, כשנכנס כמחליף בהפסד 0–1 להפועל באר שבע. עד תום עונת 2014/2015 בליגת העל ערך 9 הופעות במדי המועדון.

### בני יהודה תל אביב

ביולי 2015 הושאל גולדברג לליגת העל, בני יהודה תל אביב, במדיה שיחק שנתיים, כשבמאי 2017 אף זכה עמה בגביע המדינה 2016/2017, לאחר ניצחון על מכבי תל אביב בגמר.

ב-4 בספטמבר 2017 הושאל לבית"ר ירושלים, לעונה אחת עם אופציה לעונה נוספת. שבוע לאחר מכן רשם את הופעת הבכורה שלו במועדון, כשעלה מהספסל במחצית בניצחון החוץ 2–1 נגד מכבי פתח תקווה. בתום העונה הגיע עם הקבוצה לגמר גביע המדינה, ושיחק 120 דקות בהפסד 1–3 להפועל חיפה.

בתחילת עונת 2018/2019 ערך הופעה אחת במדי מכבי תל אביב בגביע הטוטו.

### הפועל חיפה

ב-14 באוגוסט 2018 שוחרר ממכבי תל אביב, וחתם לעונה אחת בהפועל חיפה, בה ערך 26 הופעות בליגת העל.

### הפועל באר שבע

ב-11 ביוני 2019 חתם גולדברג לשלוש שנים בהפועל באר שבע. ב-11 ביולי 2019 ערך את הופעת הבכורה שלו במועדון, כשפתח בהרכב בתיקו 1–1 מול לאצ'י האלבנית, במסגרת מוקדמות הליגה האירופית, ובישל את השער לזכות קבוצתו.

בשנת 2020 גולדברג חתם לעונה נוספת בהפועל באר שבע מליגת העל. ב-18 בספטמבר במסגרת משחקי מוקדמות הליגה האירופית, בישל את שער הניצחון לזכות קבוצתו בתוספת הזמן שקבע את תוצאת המשחק 1–2 נגד לאצ'י האלבנית, ונתן לבאר שבע כרטיס לשלב הבא.

### מכבי חיפה

ב-10 ביוני 2021 חתם לשנתיים במכבי חיפה מליגת העל. את הופעת הבכורה ערך ב-14 ביולי בהפסד 0–2 במסגרת מוקדמות ליגת האלופות לקאיראט אלמטי הקזחית. ב-29 באוגוסט ערך הופעת בכורה בליגת העל במדי הקבוצה, בתיקו 0–0 עם הפועל חדרה, בסוף העונה זכה עם קבוצתו באליפות ליגת העל והפך לבורג מרכזי בחוליית ההגנה.

גולדברג היה שחקן משמעותי בקמפיין מוקדמות ליגת האלופות של אופ"א בעונת 2022/2023 שבסופו, קבוצתו מכבי חיפה העפילה לטורניר. ב-30 באוגוסט 2022 כבש את שער הבכורה שלו בקריירה ובמדי מכבי חיפה, בניצחון 1–0 על בני סכנין.

נבחרות ישראל
------------

שיחק בכל הגילים של נבחרות הנערים של ישראל מגיל 16, בנבחרות הנוער, ובנבחרת הצעירה עד גיל 21.

ב-17 במרץ 2022 זומן לראשונה לסגל נבחרת ישראל הבוגרת, לקראת משחקי הידידות מול גרמניה ורומניה. ב-26 במרץ 2022 ערך את הופעת בכורה שלו בנבחרת כשפתח בהרכב, בהפסד במשחק הידידות בחוץ 0–2 לגרמניה.

חיים אישיים
-----------

גולדברג הוא בוגר מאי 2022 לתואר ראשון במנהל עסקים מאוניברסיטת רייכמן. הוא בעל דרכון איטלקי.

תארים
-----

מכבי תל אביב
* אליפות: (2) 2014/2015, 2018/2019
* גביע המדינה: (1) 2014/2015
* גביע הטוטו:(3)2014/2015, 2017/2018, 2018/2019

בני יהודה תל אביב
* גביע המדינה:(1) 2016/2017

הפועל באר שבע
* גביע המדינה:(1) 2019/2020

**מכבי חיפה**

* אליפות: (2) 2021/2022, 2022/2023
* אלוף האלופים: (2) 2021, 2023
* גביע הטוטו:(1) 2021/2022

תואר אישי
שחקן ההגנה של העונה מטעם אתר ONE ואיגוד השחקנים: 2021/2022

קישורים חיצוניים
----------------

* שון גולדברג, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר מכבי חיפה

הערות שוליים
------------

1. ↑  רז אמיר, ‏עולה כיתה: שון גולדברג חתם במכבי ת"א ל-4 שנים, באתר ONE‏, 7 באוגוסט 2014
2. ↑  רז אמיר ודורון בן דור, ‏מכבי ת"א זכתה בגביע הטוטו עם 1:2 על חיפה, באתר ONE‏, 26 בספטמבר 2018
3. ↑  ארז נעמן ורז אמיר, ‏גילי ורמוט חתם ל-3.5 שנים במכבי תל אביב, באתר ONE‏, 3 בפברואר 2015
4. ↑  גידי ליפקין, ‏שון גולדברג עבר ממכבי ת"א להפועל חיפה, באתר ONE‏, 14 באוגוסט 2018
5. ↑  יניב טוכמן‏, שון גולדברג חתם בהפועל באר שבע: "מקווה להוכיח את עצמי בהקדם", באתר וואלה!‏, 11 ביוני 2019
6. ↑  יניב טוכמן‏, שון גולדברג סיכם לעונה נוספת בהפועל באר שבע, אורן ביטון שוחרר, באתר וואלה!‏, 27 ביולי 2020
7. ↑  אחרי מהפך מטורף: 1:2 להפועל ב"ש באלבניה, באתר ynet, 17 בספטמבר 2020
8. ↑  ליאב נחמני, שון גולדברג חתם לשנתיים במכבי חיפה, באתר ישראל היום, 10 ביוני 2021
9. ↑  מוטי פשכצקי, ‏זימוני בכורה לגולדברג, דין דוד ובריבו, באתר ערוץ הספורט, 17 במרץ 2022
10. ↑  Germany vs. Israel - 26 March 2022 - Soccerway, int.soccerway.com
11. ↑  תמונת תעודת הבוגר, באתר אינסטגרם
12. ↑  Shon Goldberg, worldfootball.net (באנגלית)
13. ↑  שון גולדברג, באתר MaccabiPedia
14. ↑  בן שימול, צנציפר, אחרי 36 שנה: בני יהודה זכתה בגביע המדינה!, באתר ynet, 26 במאי 2017
15. ↑  יניב טוכמן‏, הפועל באר שבע חוגגת גביע, אלונה ברקת מתמוגגת, אבוקסיס הילל את ז'וזואה, באתר וואלה!‏, 13 ביולי 2020
16. ↑  התברר כבינגו: גולדברג שחקן ההגנה של העונה, באתר ONE‏, 11 במאי 2022